Il-pandemija tal-COVID-19 hija l-akbar sfida għall-komunità globali mis-snin 40 'l hawn. Dak iż-żmien, wara l-ħerba ta' żewġ gwerer dinjija, il-mexxejja politiċi nġabru flimkien biex isawru s-sistema multilaterali. L-għanijiet kienu ċari: biex iġibu l-pajjiżi flimkien, biex ixejnu t-tentazzjoni tal-iżolazzjoniżmu u n-nazzjonaliżmu, u biex jindirizzaw l-isfidi li setgħu jintrebħu biss flimkien fi spirtu ta' solidarjetà u kooperazzjoni, jiġifieri l-paċi, l-prosperità, is-saħħa u s-sigurtà. Illum, għandna l-istess tama li waqt il-ġlieda tagħna biex flimkien negħlbu l-pandemija tal-COVID-19, nistgħu nibnu arkitettura internazzjonali tas-saħħa aktar robusta li tipproteġi lill-ġenerazzjonijiet futuri. Ser ikun hemm pandemiji oħra u emerġenzi kbar oħra tas-saħħa. L-ebda gvern jew aġenzija multilaterali ma tista' tindirizza din it-theddida waħedha. Il-mistoqsija mhix jekk, iżda meta. Flimkien, irridu nkunu ppreparati aħjar biex b'mod ikkoordinat ħafna nipprevedu l-pandemiji, nipprevjenuhom, nindunaw bihom, nivvalutawhom u nirrispondu għalihom b'mod effettiv. Il-pandemija tal-COVID-19 kienet tfakkira ċara u iebsa li ħadd ma huwa sikur sakemm kulħadd ikun sikur. Għalhekk, aħna impenjati li niżguraw aċċess universali u ekwu għal tilqim, mediċini u dijanjostika sikuri, effikaċi u affordabbli għal din u għal pandemiji futuri. L-immunizzazzjoni hija ben pubbliku globali u jeħtieġ li nkunu kapaċi niżviluppaw, nimmanifatturaw u niddistribwixxu l-vaċċini malajr kemm jista' jkun. Din hija r-raġuni għaliex ġie stabbilit l-Aċċeleratur tal-Aċċess għall-Għodod kontra l-COVID-19 (ACT-A) sabiex jippromwovi aċċess ugwali għat-testijiet, it-trattamenti u l-vaċċini u jappoġġa s-sistemi tas-saħħa madwar id-dinja. L-ACT-A ta riżultati f'ħafna aspetti iżda l-aċċess ekwu għadu ma ntlaħaqx. Hemm aktar x'nistgħu nagħmlu biex nippromwovu l-aċċess globali. Għal dak il-għan, nemmnu li n-nazzjonijiet għandhom jaħdmu flimkien lejn trattat internazzjonali ġdid għat-tħejjija u r-rispons għall-pandemiji. Impenn kollettiv imġedded bħal dan ikun stadju importanti biex tiżdied it-tħejjija għall-pandemiji fl-ogħla livell politiku. L-għeruq tiegħu jkunu fil-kostituzzjoni tal-Organizzazzjoni Dinjija tas-Saħħa, u jinvolvi organizzazzjonijiet rilevanti oħra essenzjali għal dan l-isforz, b'appoġġ għall-prinċipju tas-saħħa għal kulħadd. Strumenti tas-saħħa globali eżistenti, speċjalment ir-Regolamenti Internazzjonali tas-Saħħa, jirfdu trattat bħal dan, filwaqt li jiżguraw pedament sod u ttestjat li fuqu nistgħu nibnu u nibnu aħjar. L-għan ewlieni ta' dan it-trattat ikun li jitrawwem approċċ ta' gvern sħiħ u tas-soċjetà kollha, li jsaħħaħ il-kapaċitajiet nazzjonali, reġjonali u globali u r-reżiljenza għal pandemiji futuri. Dan jinkludi li tissaħħaħ sewwa l-kooperazzjoni internazzjonali biex jittejbu, pereżempju, is-sistemi ta' twissija, il-kondiviżjoni tad-data, ir-riċerka, u l-produzzjoni u d-distribuzzjoni lokali, reġjonali u globali ta' kontromiżuri mediċi u tas-saħħa pubblika, bħal vaċċini, mediċini, dijanjostika u tagħmir protettiv personali. Dan jinkludi wkoll ir-rikonoxximent ta' approċċ "Saħħa Waħda" li jorbot flimkien is-saħħa tal-bnedmin, tal-annimali u tal-pjaneta tagħna. U tali trattat għandu jwassal għal aktar irfigħ ta' responsabbiltà reċiproka u responsabbiltà kondiviża, trasparenza u kooperazzjoni fis-sistema internazzjonali u mar-regoli u n-normi tagħha. Biex niksbu dan, ser naħdmu mal-Kapijiet ta' Stat u ta' Gvern madwar id-dinja u mal-partijiet ikkonċernati kollha, inkluż is-soċjetà ċivili u s-settur privat. Aħna konvinti li hija r-responsabbiltà tagħna, bħala mexxejja ta' nazzjonijiet u ta' istituzzjonijiet internazzjonali, li niżguraw li d-dinja tieħu t-tagħlimiet mill-pandemija tal-COVID-19. Fi żmien meta l-COVID-19 sfruttat id-dgħufijiet u d-diviżjonijiet tagħna, irridu naħtfu din l-opportunità u ningħaqdu flimkien bħala komunità globali għal kooperazzjoni paċifika li testendi lil hinn minn din il-kriżi. It-tisħiħ tal-kapaċitajiet u s-sistemi tagħna biex nagħmlu dan ser jieħu ż-żmien u ser jirrikjedi impenn politiku, finanzjarju u soċjetali sostnut fuq medda ta' ħafna snin. Is-solidarjetà tagħna biex niżguraw li d-dinja tkun ippreparata aħjar ser tkun il-wirt li ser inħallu lit-tfal u lin-neputijiet tagħna biex jipproteġihom u jimminimizza l-impatt ta' pandemiji futuri fuq l-ekonomiji u s-soċjetajiet tagħna. It-tħejjija għall-pandemiji teħtieġ tmexxija globali għal sistema tas-saħħa globali tajba għal dan il-millennju. Biex dan l-impenn isir realtà, irridu nħallu s-solidarjetà, il-ġustizzja, it-trasparenza, l-inklużività u l-ekwità jmexxuna. Minn J. V. Bainimarama , Prim Ministru ta' Fiġi, Prayut Chan-o-cha , Prim Ministru tat-Tajlandja; António Luís Santos da Costa , Prim Ministru tal-Portugall; Mario Draghi , Prim Ministru tal-Itaja; Klaus Iohannis , President tar-Rumanija; Boris Johnson , Prim Ministru tar-Renju Unit; Paul Kagame , President tar-Rwanda; Uhuru Kenyatta , President tal-Kenja; Emmanuel Macron , President ta' Franza; Angela Merkel , Kanċillier tal-Ġermanja; Charles Michel , President tal-Kunsill Ewropew; Kyriakos Mitsotakis , Prim Ministru tal-Greċja; Moon Jae-in, President tar-Repubblika tal-Korea; Sebastián Piñera , President taċ-Ċilì; Andrej Plenković , Prim Ministru tal-Kroazja; Carlos Alvarado Quesada , President tal-Costa Rica; Edi Rama, Prim Ministru tal-Albanija; Cyril Ramaphosa , President tal-Afrika t'Isfel; Keith Rowley , Prim Ministru ta' Trinidad u Tobago; Mark Rutte , Prim Ministru tan-Netherlands; Kais Saied , President tat-Tuneżija; Macky Sall , President tas-Senegal; Pedro Sánchez , Prim Ministru ta' Spanja; Erna Solberg , Prim Ministru tan-Norveġja; Aleksandar Vučić , President tas-Serbja; Joko Widodo , President tal-Indoneżja; Volodymyr Zelensky , President tal-Ukrajna, Dr Tedros Adhanom Ghebreyesus, Direttur Ġenerali tal-Organizzazzjoni Dinjija tas-Saħħa. Din ir-riżorsa bħalissa hi disponibbli biss bil-lingwa jew il-lingwi li ġejjin: Trattat internazzjonali dwar il-Pandemiji (informazzjoni ġenerali)